Brannen på «Dødens gård» trolig påsatt
Politiet fikk melding om brannen i bolighuset på den mye omtalte drapsgården like etter klokken 08. - Slokkingarbeidet pågår fortsatt, opplyser operasjonsleder Pål Erik Teigen i Vestoppland politidistrikt ved 0930-tiden. Like før klokken 11 melder politiet på Twitter at brannen er slokket. Huset var ubebodd, og det ble ikke meldt om savnede personer. Nå mistenker politiet at brannen kan ha vært påsatt. - Faktorer som at huset var ubebodd, strømmen var frakoblet, og det var ingen lynnedslag i området styrker denne teorien, sier Teigen.Da VG var i kontakt med huseier Bjørn Vollheim ved 09-tiden var han ikke klar over at farens barndomshjem sto i brann. - Jeg har ikke fått beskjed, og det reagerer jeg på. Dette burde jeg ha fått informasjon fra politiet om, sier han. Bjørn Vollheim forteller at huset manglet forsikring, og at brannen dermed utgjør et økonomisk tap for familien.- Vi måtte ha gjort noe med det uansett, ingen ville leie det etter drapssaken. Vi vurderte å rive. Men jeg forstår ikke hvordan det skulle begynne å brenne. Det er ikke strøm tilkoplet huset, så det kan ikke være elektrisk feil. Noen må ha tent på. Jeg har hørt at det stadig er uvedkommende innom der. - Ikke tid til å varsle Ifølge operasjonsleder Teigen visste politiet med 100 prosent sikkerhet at ingen personer oppholdt seg i huset, uten å ha snakket med huseieren. - Brannvesenet sjekket fra rom til rom, og vi har rett og slett ikke hatt tid til å orientere huseieren ennå. Huset har stått tomt siden dets leieboere ble pågrepet for drap i 2008. På gården lå to lik skjult, før de ble oppdaget av politiet januar 2008. Ragnar Bjertnes Abrahamsen (35) ble funnet skutt og drept i en låve på gården. Han var henrettet med fire skudd mot hodet og brystet. Tre uker senere ble Jan Petter Aarstad funnet død i en brønn på gården, der han var dumpet med en overdose heroin. Han hadde vært savnet siden oktober 2006. Bildespesial:Se bildene fra «Dødens gård» her Søskenparet Berit Thorstensen (52) og Knut Arne Thorstensen (34) bodde på gården og ble sammen med Ole Kristian Bjørnsen (32) dømt for overlagt drap. I fellesskap måtte de tre også betale 350.000 kroner i oppreisning til Abrahamsens pårørende.Ronny Kjeldsen (43), kjæreste med Berit Thorstensen, ble dømt til 18 års fengsel i Gjøvik tingrett for medvirkning til drapet på Aarstad, men ble frikjent etter ankesaken i Eidsivating lagmannsrett. Knut Keiko Kaasastul (33) ble frikjent for anklagene om at også han medvirket til drapet på Abrahamsen. - Huset har forfalt mye siden drapssaken, sier Bjørn Vollheim til VG. Selv bor han og familien et godt stykke unna gården som ble leid ut, nå håper han stedet kan komme døtrene til nytte i fremtiden. - Brannen har ikke så mye å si for oss verdimessig, ettersom vi måtte ha revet uansett. Det eneste er at det blusser opp vonde minner. Det er trist at gården vår stadig forbindes med drapssaken.
Politiet mistenker at huset på drapsgården i Søndre Land ble påtent søndag morgen.